Jezebel (The Rasmus-sang)

«Jezebel» er en sang fra 2022 med den finske rockegruppen The Rasmus. Låten ble utgitt 18. januar 2022 og er skrevet av bandets vokalist Lauri Ylönen, sammen med bandets mangeårige produsent Desmond Child. Sangen vant sangkonkurransen Uuden Musiikin Kilpailu, Finlands uttak til Eurovision Song Contest, og er dermed Finlands bidrag til Eurovision Song Contest 2022.

Om sangen 
Låtskriveren Ylönen har forklart at sangen «handler om en jente som tar det hun vil ha, uten å spørre, som en fri sjel». Det er også en hyllest til «sterke kvinner, som er stolte over kroppen sin, bestemmer over sin sensualitet og seksualitet, og som er fast bestemt på å være likeverdige». Sangtittelen henviser til Jesabel, en bibelsk skikkelse som var Israels dronning.

Bandet hadde lenge hatt planer om å stille opp i Uuden Musiikin Kilpailu, Finlands svar på Melodi Grand Prix. Gruppen mente imidlertid de ikke hadde riktig låt. Foran 2022-konkurransen, kom de i kontakt med den amerikanske musikkprodusenten og musikeren Desmond Child. The Rasmus har tidligere jobbet med Child på 2008-albumet Black Roses, og de kalte det «rått» å få jobbe sammen med ham igjen. «Han vet å sette sammen en hitsang», sa bandet ved utgivelsen av sangen.

Sangen ble en av deltakerlåtene i Uuden Musiikin Kilpailu 2022, hvor den vant en klar seier. Som vinner av konkurransen ble den Finlands bidrag til Eurovision Song Contest 2022 i Torino i Italia. Den gikk til finalen, og ble nummer 21 av 25 med 38 poeng.

Listeplasseringer

Referanser 

Finske sanger
Finsk musikk
Bidrag til Eurovision Song Contest 2022
Sanger fra 2022